**I Z V J E Š T A J**

o sprovedenoj javnoj raspravi o

Nacrtu odluke o uslovima i postupku finansiranja projekata i programa nevladinih organizacija

Gradonačelnik Glavnog grada je Zaključkom broj 01-018/20-7052 od 02.11.2020. godine utvrdio Nacrt odluke o uslovima i postupku finansiranja projekata i programa nevladinih organizacija.

U skladu sa Programom javne rasprave, Nacrt je objavljen kao podlistak u dnevnom listu ,,Pobjeda“, na internet sajtu Glavnog grada. Pored toga, neposredno je dostavljen odbornicima Skupštine Glavnog grada, Savjetu za razvoj i zaštitu lokalne samouprave Glavnog grada, mjesnim zajednicama i nevladinom sektoru preko CRNVO.

Javna rasprava trajala je počev od 05.11.2020. godine zaključno sa 20.11.2020. godine.

Javnu raspravu u elektronskoj, pisanoj i usmenoj formi sproveo je Sekretarijat za lokalnu samoupravu. U toku rasprave građanima i ostalim učesnicima data je mogućnost pisanog, elektronskog i usmenog izjašnjavanja i ocjenjivanja njene uspješnosti i kvaliteta putem evaluacionih listića.

Javna rasprava u elektronskoj formi organizovana je putem dostavljanja elektronskih primjedbi, predloga i sugestija građana i drugih učesnika na e-mail lokalna.samouprava@podgorica.me u toku cjelokupnog perioda predviđenog za javnu raspravu.

Javna rasprava u pisanoj formi organizovana je putem dostavljanja pisanih primjedbi, predloga i sugestija građana i drugih učesnika na adresu Sekretarijata za lokalnu samoupravu.

Centralna javna rasprava u usmenoj formi održana je u zgradi Skupštine Glavnog grada – Podgorice, sala na I spratu, dana 20.11.2020. godine sa početkom u 10:00 časova.

Na centralnoj javnoj raspravi bilo je 15 učesnika.

Predstavnici obrađivača bili su: Dragica Milačić sekretarka Sekretarijata za lokalnu samoupravu, Nikola Jočić i Denis Vukotić, samostalni savjetnici I za normativne poslove, kao i Lidija Knežević član radne grupe za izradu predloga odluke i predstavnik nevladine organizacije “CRNVO”.

Na početku centralne javne rasprave prisutni su upoznati sa sadržinom i razlozima za donošenje odluke, načinima i rokovima davanja primjedbi, predloga i sugestija.

**PRIMJEDBE, PREDLOZI I SUGESTIJE**

1. **Milisav Korać predsjednik NVO”Naša inicijativa”, Goran Đurović predsjednik NVO ”Media centar” i Lidija Knežević predstavnik NVO”CRNVO”** iznijeli su primjedbe i predlažu izmjenu člana 3 Nacrta odluke na način što će se znatno uvećati iznos sredstava koji se iz budžeta Glavnog grada odvaja za finansiranje projekata nevladinih organizacija. Isti smatraju da se izdvajanje iznosa od 0,1% planiraniranih budžetskih sredstava umanjenih za kapitalni budžet i otplatu duga što iznosi oko 35.600,00 obesmišljava bilo kakav vid saradnje nevladinih organizacija i Glavnog grada, kao i da je Glavni grad u 2018 i 2019 godini za finansiranje projekata iz budžeta izdvajao po 40.000,00 a u 2020 godini 50.000,00. Smatraju da Glavni grad mora imati u vidu činjenicu da se ta sredstva izdvajaju za podršku projektima nevladinih organizacija koji su u skladu sa strateškim ili drugim planskim i programskim aktima Glavnog grada, i da se na taj način investira u podizanje kvaliteta života građana Glavnog grada, kao i u sami razvoj kapaciteta nevladinih organizacija. Iznijeli su analizu na osnovu koje ukazuju da se u brojnim manje razvijenim opštinama i sa mnogo manjim brojem nevladinih organizacija izdvajaju veća sredstva za podršku projekta NVO. Tako je npr. u Opštini Kotor u 2019 godini za te svrhe izdvojeno 160.000,00 €, za Opštinu Budva 80.000,00 €, za Opštine Tivat i Bijelo Polje 60.000,00 €, za Opštinu Heceg Novi 75.000,00 € i sl. Za finansiranje projekata NVO u procentima Opština Tivat izdvaja od 0,5-1% tekućeg godišnjeg budžeta, Opština Kotor i Ulcinj, 0,5% od tekućeg godišnjeg budžeta. Takođe ističu da se iz državnog budžeta shodno Zakonu o nevladinim organizacijama izdvaja 0,5% tekućeg godišnjeg budžeta. Zbog svega naprijed navedenog predlažu da navedeni član glasi:

,,Sredstva iz budžeta Glavnog grada u iznosu od najmanje 1% tekućeg godišnjeg budžeta Glavnog grada-Podgorice, dodjeljuju se nevladinim organizacijama koje su registrovane u Crnoj Gori, sa sjedištem u Glavnom gradu - Podgorica (u daljem tekstu: Glavni grad), za projekte koji se u potpunosti ili pretežno realizuju na teritoriji Glavnog grada”.

 ***Stav obrađivača:*** Predlog se ne prihvata iz razloga što ne postoji zakonska obaveza da se precizira iznos predloženom Odlukom. Preciziranje navedenog iznosa predstavljao bi ograničavajući faktor jer su izdaci za transfere nevladinom sektoru u okviru tekućeg budžeta Glavnog grada, zbog čega smo formulu u članu 3 definisali na taj način. Takođe predloženom formulom  u Nacrtu odluke definisan je minimalni iznos sredstava koji će se dodjeljivati za podršku projektima nevladinih organizacija po konkursu. Treba istaći da je Nacrtom odluke o budžetu Glavnog grada Podgorice za 2021. godinu Glavni grad planirao sredstva u iznosu od  50.000,00 € za transfere nevladinim organizacijima po konkursu. Međutim nakon saslušanih primjedbi i sagladavanje analize koju su prezentovali predstavnici nevladinog sektora, a u cilju jačanja kontinuirane saradnje naredne godine Glavni grad planiraće budžetom veći iznos sredstava za finansiranje projekata NVO.

1. **Lidija Knežević predstavnik NVO”CRNVO”** predlaže da se u članu 3 dodaju stavovi koji bi glasili:

„Sredstva budžeta planirana za nabavku usluga, u iznosu od 10% ukupno planiranih sredstava namijenjenih za podršku projektima nevladinih organizacija u jednoj kalendarskoj godini, dodjeljuju se nevladinoj organizaciji koja obavlja funkcije resursnog centra koji pomaže rad i razvoj svih nevladinih organizacija sa sjedištem u Glavnom gradu, a u skladu sa procedurom predviđenom za javne nabavke.

Nevladina organizacija koja obavlja funkcije resursnog centra pruža kontinuirano sledeće usluge:

1. pružanje pravnih savjeta za osnivanje i rad nevladinih organizacija
2. informisanje nevladinih organizcija i lokalne samouprave o aktuelnim konkursima
3. usmjeravanje i povezivanje nevladinih organizacija sa lokalnim i državnim organima i institucijama, nevladinim organizacijama iz Crne Gore i regiona
4. moderiranje internet stranice i e-mail liste nevladinih organizacija
5. kreiranje i odrzavanje baze podataka za lokalne NVO (koja će biti dostupna lokalnoj upravi, javnim institucijama i drugim relevantnim subjektima).
6. davanje podrške konsultativnom procesu koji sprovode organi lokalne samouprave sa nevladinim organizacijama na teritoriji Glavnog grada
7. ustupanje prostornih, tehničkih i drugih resursa za potrebe drugih nevladinih organizacija sa sjedištem u Glavnom gradu
8. Biblioteka za NVO (stručna literatura, bilteni, priručnici, informatori iz zemlje i regiona).

Odluku o dodjeli sredstava nevladinoj organizaciji koja obavlja funkcije resursnog centra donosi komisija u skladu sa procedurom javnih nabavki.

Nevladina organizacija koja obavlja funkcije resursnog centra može konkurisati sa drugim projektom za finansiranje aktivnosti koje nisu obuhvaćene projektom resursnog centra.”

 ***Stav obrađivača:*** Predlog se ne prihvata iz razloga što bi se usvanjem navedenog predloga kršio član 2 Zakona o zabrani diskriminacije ("Službeni list Crne Gore", br. 46/10, 40/11, 18/14 i 42/17).

1. **Lidija Knežević predstavnik NVO”CRNVO”** predlaže da se u članu 13 stav 2 i u članu 14 stav 1 dodaju i članovi organa partije. U obrazloženju navodi da nezavisni procjenjivač ne može biti lice koje je član organa političke uprave, upravo u cilju obezbjeđenja suštinske nezavisnosti procjenjivača i kvaliteta procesa finansiranja.

***Stav obrađivača:*** Predlog se ne prihvata iz razloga što ni po jednom zakonu ne postoji konflikt intresa u navedenoj situaciji. Takođe ne mogu se odlukom postavljati ograničenja trećim licima, jer se samim tim krši član 24 Ustava koji glasi: “Zajemčena ljudska prava i slobode mogu se ograničiti samo zakonom, u obimu koji dopušta Ustav u mjeri koja je neophodna da bi se u otvorenom i slobodnom demokratskom društvu zadovoljila svrha zbog koje je ograničenje dozvoljeno.

Ograničenja se ne smiju uvoditi u druge svrhe osim onih radi kojih su propisana”.

1. **Lidija Knežević predstavnik NVO”CRNVO”** u cilju smanjenja potencijalnog prostora za korupcijupredlaže izmjenu člana 18 nacrta na način što bi isti glasio:

,,Procjenjivač predloga projekata ne može biti angažovan u realizaciji projekta koje je ocjenjivao, kao ni u nevladinoj organizaciji čiji je projekat ocjenjivao 12 mjeseci nakon okončanja konkursa“.

 ***Stav obrađivača:*** Djelimično se prihvata navedeni predlog, s tim što će zbog razloga navedenih u prethodnom stavu riječi:“12 mjeseci nakon okončanja konkursa“ zamijeniti riječima :„ do podnošenja izvještaja Komisiji o realizaciji projekta“.

**5. Lidija Knežević predstavnik NVO”CRNVO”** predlaže da se u članu 28 nakon stava 1 doda novi stav koji glasi:

,,Komisija dostavlja procjenjivačima sve relevantne strateške i druge dokumente čijoj realizaciji treba da doprinesu projekti nevladinih organizacija."

 ***Stav obrađivača:*** Predlog se ne prihvata jer navedeno nije u nadležnost Komisije, već je u nadležnost procjenjivača da pribavlja i prati strateška dokumenta i da ocjenjuje povezanost projekata sa prioritetnim oblastima od javnog intresa.

**6. Lidija Knežević predstavnik NVO”CRNVO”** predlaže izmjenu člana 37 na način da glasi:

,,Nevladina organizacija kojoj su dodijeljena sredstva za projekat podnosi Komisiji periodični programski i finansijski izvještaj o realizovanim aktivnostima u skladu sa zaključenim ugovorom, kao i finalni programski i finansijski izvještaj koji je dužna da podnese najkasnije u roku od 30 dana od dana isteka roka za realizaciju projekta”.

 ***Stav obrađivača:*** Prihvata se predlog za izmjenu člana 37.

**7. Milisav Korać Predsjednik NVO”Naša inicijativa”** predložio je da se odredi rok u kome Komisija mora donijeti odluku o raspodjeli sredstava.

***Stav obrađivača*:** Navedeno je definisano članom 31 stav 1 Nacrtom Odluke.

**8. Milisav Korać Predsjednik NVO”Naša inicijativa”** dao je primjedbu na uvođenje nezavisnih procjenjivača jer smatra da bi Komisija bolje ocjenjivala projekte koji su od intresa za Glavni grad.

***Stav obrađivača*:**  Predlog se ne prihvata jer je uvođenje nezavisnih procjenjivača predlog iz UNDP-a kao i nevladinih organizacija, a koji je u skladu sa Zakonom o nevladinim organizacijama.

**9. Goran Đurović predsjednik NVO ”Media centar”**predložio je da organ odnosno Komisija u skladu sa članom 13 Upravnog postupka po službenoj dužnosti pribavlja potvrdu da podnosilac prijave nema dospjelih neizmirenih obaveza po osnovu lokalnih javnih prihoda kao i druge potvrde koje se pribavljaju po službenoj dužnosti.

***Stav obrađivača*:** Ne prihvata se predlog. Na osnovu člana 7 Nacrta odluke nije u nadležnost Komisije da po službenoj dužnosti prikuplja dokumentaciju.Takođe, osim što je Komisija radno tijelo sa tačno utvrđenim nadležnostima, usvajanjem navedenog predloga samo bi se dodatno komplikovao i odugovlačio postupak.

**10.** **Goran Đurović predsjednik NVO ”Media centar”** predložio je da se iz liste za ocjenjivanje projekta i programa iz kriterijuma 1.0 izbaci stavka :”Doprinos projekata, odnosno programa reginalnom razvoju kroz korišćenje turističkih kapaciteta na teritoriji Glavnog grada(organizovanje obuka, seminara, radionica, okruglih stolova) i umjesto nje doda stavka:”Ostvarena saradnja sa Glavnim gradom u prethodne 2 godine (saradnja, partnerstvo, inicijative, predlozi, sugestije, i sl.)”

***Stav obrađivača*:** Prihvata se predlog.

**11. Goran Đurović predsjednik NVO ”Media centar”** sugeriše da se uspješnost realizovanih projekata procjenjuje nakon proteka određenog vremena jer je potrebno da prođe određeni period da bi se vidjeli rezultati.

***Stav obrađivača*:** Prihvata se navedena sugestija.

Tokom javne rasprave popunjeno je 15 evaluacionih listića za ocjenu kvaliteta i uspješnosti javne rasprave.

Prosječna ocjena kvaliteta javne rasprave, na skali od 1 do 5, bila je 4, a prosječna ocjena uspješnosti 4.

**SEKRETARIJAT ZA LOKALNU SAMOUPRAVU**